Pa, seun (16) op Muldersdrift-hoewe in bors geskiet | Netwerk24
Deur Werner Beukes 16 Julie 2019 16:00
Volgens 'n lid van 'n plaaslike veiligheidsmaatskappy wat op die toneel was, het die rowers omstreeks 03:30 die oggend die agterdeur van die huis op die kleinhoewe oopgebreek.
"Die pa en seun het wakker geword en wou keer dat die rowers die huis plunder. Hulle is egter albei in 'n struweling in die bors geskiet, waarna die drie mans met 'n televisiestel weggehardloop het," sê die veiligheidswag.
Die polisie en nooddienste is na die toneel ontbied, waar die pa en seun op die toneel deur paramedici gestabiliseer is voordat hulle na 'n plaaslike hospitaal geneem is. Niemand anders is in die voorval beseer nie.
"Dit wil voorkom asof daar drie skote geskiet is en dat die rowers toegang tot die perseel deur 'n stukkende heining verkry het," sê die veiligheidswag.
Hy sê die teerpad is naby die kleinhoewe geleë en dat die rowers vermoedelik in 'n voertuig gespring het en so vinniger van die toneel kon vlug.
Kapt. Kay Makhubela, polisiewoordvoerder, kon Dinsdag geen verdere besonderhede oor die rooftog bekend maak nie. Hy vra mense wat moontlik inligting oor die voorval het om die polisie se Stop Misdaad-nommer by 08600 10111 te bel.